钦定古今图书集成/明伦汇编/氏族典/第397卷 > 李默
## 钦定古今图书集成/明伦汇编/氏族典/第397卷 > 李默

按《明外史李默传》：“默字时言，瓯宁人。正德十六年进
士，选庶吉士。嘉靖初，改户部主事，进兵部员外郎，调
吏部，历验封郎中。十一年为武会试同考官。及宴，据
宾席欲坐兵部尚书王宪上。宪劾其不逊，谪宁国同
知。屡迁浙江左布政使，入为太常卿，历吏部左、右侍
郎，代夏邦谟为尚书。严嵩柄政，擅黜陟权，默每持己”
意，嵩御之。会推辽东巡抚，嵩言其失，夺职为民。明年，
吏部尚书万镗罢，特旨复用默。已，入直西内，进太子
少保。赵文华视师还，人莫敢抗，默盛气折之。文华稔
帝喜，告讦。会默试《选人策》，问“汉武、唐宪英睿晚节用
匪人而败”，遂奏默诽谤。帝大怒，下默诏狱，竟瘐死。